**Anexă**

**la hotărîrea Guvernului**

**nr.\_\_\_\_\_\_\_din \_\_\_\_\_\_\_\_\_\_\_\_\_\_\_\_\_\_\_**

**Planul sectorial anticorupţie**

**în domeniul** **administrării şi deetatizării proprietăţii publice**

**pentru anii 2018-2020**

1. **Descrierea problemelor**

Prezentul Plan de acțiuni este elaborat în baza Hotărîrii Parlamentului nr. 56 din 30.03.2017 privind aprobarea Strategiei naționale de integritate și anticorupție pentru anii 2017-2020 și are drept obiectiv eficientizarea acțiunilor statului în vederea valorificării drepturilor și calității de proprietar. Dat fiind că, administrarea și deetatizarea proprietății publice reprezintă activități cu risc sporit de corupţie, Planul de acțiuni urmărește atingerea unor rezultate tangibile, în vederea sporirii integrității responsabililor, prin parcurgerea unor etape distincte de implementare a unor măsuri și acțiuni concrete.

Corupția în domeniul administrării şi deetatizării proprietăţii publice poate apărea la orice etapă de realizare a dreptului de proprietate prin orice element al acesteia - posesie, folosinţă sau dispoziție. Statul, în calitate de proprietar, sau unitatea administrativ-teritorială, acționează în procesul de administrare a patrimoniului prin intermediul autorităților publice centrale sau locale, reprezentate la rîndul său de funcționari, care uneori acționează contrar interesului public, în scopul realizării intereselor sale personale.

**Principalele riscuri**de corupție apar ca urmare a utilizării resurselor administrative, fie prin trafic de influență, fie prin inactivitate administrativă, ce duc la încălcări ale prevederilor legale, diminuarea valorii bunurilor proprietății publice și a veniturilor în bugetul de stat, fiind ratate oportunități de valorificare a proprietății publice, inclusiv prin intermediul programelor de asistență financiară din buget sau din surse externe.

**Cauzele** apariției corupției în domeniul administrării şi deetatizării proprietăţii publice:

* Evidența, evaluarea și monitorizarea ineficientă a patrimoniului public;
* Lipsa transparenţei în procesul decizional la înstrăinarea şi administrarea patrimoniului public;
* Cadrul normativ imperfect;
* Abuzul de putere și depășirea atribuțiilor de serviciu;
* Managementul ineficient al întreprinderilor de stat şi societăţilor pe acţiuni cu capital majoritar de stat.

**Evidența, evaluarea și monitorizarea ineficientă a** **patrimoniului public** permite gestionarea frauduloasă a patrimoniului public și se manifestă prin:

* *Neînregistrarea dreptului de proprietate*. Prevederile art. 290 a Codului civil al Republicii Moldova reglementează clar și univoc că dreptul de proprietate și alte drepturi reale asupra bunurilor imobile (dreptul de uz, dreptul de uzufruct, dreptul de abitație, dreptul de servitute, dreptul de superficie și dreptul de gaj), grevările acestor drepturi, apariția, modificarea și încetarea lor, are efecte juridice doar din momentul înregistrării de stat. Potrivit datelor din Registrul patrimoniului public ținut de Agenţia Proprietăţii Publice, un șir de bunuri imobile nu sunt înregistrate în Registrul bunurilor imobile ale Republicii Moldova din cauza lipsei resurselor financiare din partea gestionarului. Acest lucru creează impedimente în soluţionarea problemelor ce ţin de drepturile reale asupra lor, administrarea și posesia bunurilor, garanțiile asupra acestor bunuri, precum și de capacitatea instanțelor judecătorești de a examina eventualele litigii în raport cu astfel de bunuri.
* *Evidența și inventarierea incompletă a bunurilor*  proprietate publică rezultă din, nereflectarea costului în evidența contabilă, lipsa evidenței uzurii etc., de către autoritățile administrației publice centrale și întreprinderile de stat care, în conformitate cu prevederile legale, care sunt obligate să asigure procesul menționat.
* *Monitorizarea indolentă a patrimoniului transmis în gestiune economică* atît în perioada arendei / locațiunii sau comodatului, cît și după expirarea contractelor respective. Cazual, se determină situații cînd fără acordul proprietarului/gestionarului, patrimoniul transmis nu este utilizat conform destinației, sau este schimbat statutul juridic al acestuia. Patrimoniul este utilizat și după expirarea termenului contractului inițial, fără ajustarea la noile cerinţe ale actelor normative.
* *Lipsa unui mecanism eficient de control pentru a depista rapid administrarea frauduloasă* a patrimoniului public din partea gestionarului. În autoritățile publice centrale se atestă insuficiența personalului în domeniul administrării și lipsa reglementărilor de control în administrarea proprietății publice.

***Lipsa transparenţei în procesul decizional*** permite imixtiunea politicului și conduce la micșorarea veniturilor din administrarea/vînzarea patrimoniului public :

* *Nerespectarea normelor privind vînzarea / locațiunea (arenda) patrimoniului public.*  Folosirea locațiunii în alte scopuri decît cele stabilite, neîncheierea contractelor de arendă a terenului aferent cu proprietarii bunurilor imobile proprietate privată, eșalonarea nejustificată a achitării plății de privatizare, utilizarea bunurilor imobile încheiate contrar scopului indicat în contractele de locaţiune/arendă*;*
* *Cercetarea publică insuficientă* a problemelor de corupție în domeniul vizat. Acest proces se află la o etapă incipientă. Doar în ultimii cîțiva ani a fost posibilă punerea la dispoziția societăţii civile a unor studii pe anumite domenii, datorită finanțării donatorilor, orientați să contribuie la prevenirea corupției în societatea noastră. Aceste studii au identificat premizele și consecințele administrării ineficiente a patrimoniului public. Mai multe autorități publice centrale eliberează informații din acest domeniu doar la cerere, iar solicitantul urmează să-și argumenteze scopul solicitării sau investigației. Totodată, este necesar de menționat că, autoritățile publice fac eforturi pentru a asigura transparența informațională, plasînd diferite informații pe paginile sale oficiale şi se bucură de rezultate pozitive în acest sens. Însă, în pofida eforturilor depuse, rămîne dificilă identificarea rapidă și completă a informaţiei aferente unui patrimoniu, şi anume: cine îl gestionează, care sunt condițiile și termenul gestiunii, generează profituri sau pierderi, etc. Lipsa accesului la informație provoacă mușamalizarea gestionării frauduloase a patrimoniului public și persoanele vinovate rămîn în afara răspunderii.

**Cadrul normativ imperfect** oferă posibilități funcționarului public să acționeze contrar interesului public.

* Lipsa *cadrului normativ univoc* în domeniul administrării proprietății publice. Astfel, unele norme legale prevăd excepții de la regula generală de a transmite în locațiune doar în baza licitațiilor şi anume: art.24 alin (4) din Legea culturii nr. 413/1999; art. 8 alin. (2) din Legea cu privire la asociațiile obștești nr. 837/1996; art. 65 alin (3) din Legea cu privire la avocatură nr. 1260/2002; art. 21 din Legea privind meșteșugurile artistice populare nr. 135/2003; art. 146 alin (5) din Codul educației nr.152/2014 al RM; art. 8 alin (1) din Legea privatizării fondului de locuințe nr. 1324/1993. Aceste excepții urmează a fi sistematizate într-un singur act normativ și utilizate uniform.
* *Lipsa delimitării proprietății conform domeniului și regimului juridic*. Pînă în prezent nu a fost formulată o concepție clară a delimitării proprietății publice, fapt ce permite abuzul persoanelor interesate. Pînă în prezent, mai multe întreprinderi de stat au în gestiune bunuri ce ar putea fi atribuite la domeniul public, inclusiv bunuri cu destinație socială (fond locativ, grădinițe de copii, tabere de odihnă etc.). Acestea urmează a fi luate la evidență contabilă la subconturi separate, fără dreptul de a fi înstrăinat terenul aferent unor astfel de imobile, dacă fac parte din domeniul public.
* *Nu este delimitată proprietatea publică după apartenenţă* – statul Republica Moldova și UAT. Registrul bunurilor imobile divizează acest patrimoniu, însă acesta conține foarte multe erori. În domeniul dat s-a elaborat un proiect de lege, care stabilește principii noi privind delimitarea patrimoniului după apartenenţă. Implementarea acestor acțiuni urmează a fi monitorizate din punct de vedere a integrității persoanelor responsabile.

**Abuzul de putere și depășirea atribuțiilor de serviciu**, manifestat prin capacitate de influențare de către conducere a subalternilor pentru a obține la etapa de examinare o rezoluție pozitivă, chiar dacă anumite lucruri din documentele solicitantului nu corespund în totalitate prevederilor actelor normative existente. Acest proces are loc din următoarele motive:

* *Personalul responsabil de gestionarea patrimoniului nu este suficient motivat și nu se perfecționează.* Potrivit studiilor efectuate în domeniul administrării proprietății publice, majoritatea erorilor și iregularităților identificate se datorează lipsei de capacități, lipsei de profesionalism sau lipsei de politici clare de resurse umane la nivelul autorității. O altă problemă constă în lipsa de personal pentru funcțiile executorii, fapt datorat, în special, nivelului de salarizare scăzut.
* *lipsa unei interacțiuni strînse între structurile publice* antrenate în administrarea proprietății publice care se rezumă doar la reflectarea cifrelor statistice, fără a interveni cu recomandări practice ce ar duce la diminuarea problemelor expuse mai sus.
* *Prezența fenomenului de pantuflaj*, adică migrarea funcționarilor publici în sectorul privat sau conflictele de interese în cadrul administraţiei publice, folosirea unor tipuri de informaţii atît pe parcursul serviciului public cît şi după încetarea activităţii de funcţionar public, în scopul realizării intereselor sale private, contrar interesului public. Un agent public în funcţie are acces la informaţiile cele mai recente, fiind în strînsă legătură cu alţi funcţionari publici, poate obţine avantaje personale în administrarea sau deetatizarea unui patrimoniu. Studiile efectuate denotă situații cînd companii afiliate funcționarilor publici sunt învingătoare de concursuri, licitații sau obțin contracte avantajoase.

**Managementul ineficient a întreprinderilor de stat** şi societăţilor pe acţiuni cu capital majoritar de stat se manifestă prin:

* *Existența unor întreprinderi de stat și societăți pe acțiuni cu capital integral de stat care activează în domenii liberalizate.* Dacă crearea companiilor date a fost dictată inițial de necesitatea de a înlătura deficiențele pieții și de a promova dezvoltarea economică, a reduce șomajul în masă, precum și a asigura un control general asupra economiei naționale, prin alocarea de capital și tehnologii în domeniile strategice ale economiei, actualmente observăm o inerție instituțională care nu permite alinierea acestui sector la rigorile, standardele și obiectivele economiei de piață, în pofida resurselor bugetare alocate pentru unele din ele. Totodată, ponderea acestui sector în economia națională este cu mult mai mare față de alte țări europene, influența politicului în acest sector fiind foarte pronunțată.
* *Lipsa unui sistem de selectare a managementului întreprinderilor și evaluare a activității pe bază de performanță și eficiență*. În multe cazuri, membrii consiliilor de administrare a întreprinderilor nu sunt competenți și votează pe principii politice. Nu este transparent procesul de numire a administratorilor întreprinderilor de stat, a membrilor consiliilor, a principiilor de remunerare. Nu există un sistem de motivare a corpului managerial de a dezvolta întreprinderea, dar și se constată lipsa de abilități profesionale, etice, corporative ale acestora. Urmare a achizițiilor de bunuri, lucrări și servicii netransparente, comercializări de active la prețuri reduse, cheltuieli nejustificate, înregistrarea pierderilor din activitatea economico-financiară, dar și a managementului ineficient, percepția asupra acestui sector este una negativă.

De asemenea, problemele sectorului poartă un caracter mult mai complex și nu țin doar de administrarea şi deetatizarea proprietăţii publice, dar și de: (a) lipsa transparenţei în procesul de recrutare, selectare, angajare şi promovare a funcționarilor cu abilități de gestionare a patrimoniului public din cadrul autorității publice, a persoanelor ce reprezintă interesele statului în consiliile de administrare a întreprinderilor și consiliile societăților pe acțiuni cu capital integral sau majoritar de stat, în procesul de numire a administratorilor întreprinderilor de stat și societăților pe acțiuni cu capital integral sau majoritar de stat etc., (b) capacitatea de a influența deciziile judecătorești în defavoarea statului, (c) lipsa unor acţiuni cu caracter punitiv pentru acte de corupție.

**II. Obiectivul planului sectorial anticorupţie în domeniul administrării şi deetatizării proprietăţii publice**

Obiectivul planului sectorial anticorupţie în domeniul administrării şi deetatizării proprietăţii publice este **dezvoltarea și implementarea prioritară a standardelor de integritate, a responsabilităţii, transparenţei şi rezistenţei la riscurile de corupţie în administrarea patrimoniului public de către agenții publici la nivel central și local, precum și în cadrul întreprinderilor de stat și municipale** , îî

1. **Planul sectorial de acţiuni**

***Prioritatea I.* Inventarierea, înregistrarea dreptului de proprietate și monitorizarea eficientă a patrimoniului public**

| **Nr.** | **Acţiunea** | **Termenul de realizare** | **Instituţia responsabilă** | **Indicator de progres** | **Sursa de verificare** | **Obiectiv corelativ** | **Sursa de finanţare** |
| --- | --- | --- | --- | --- | --- | --- | --- |
|  | *Inventarierea patrimoniului public.* Identificarea bunurilor imobile neînregistrate în Registrul bunurilor imobile al RM | Permanent,cu raportarea anuală în trim. IV | APCAPPASPÎntreprinderile de stat (responsabilitate concomitentă) | Numărul actelor normative elaborate/ modificate; Numărul bunurilor noi identificate neînregistrate în Registrul bunurilor imobile al RM | Registrul patrimoniului public al Republicii Moldova; Raportul privind administrarea şi deetatizarea; | DescurajareRecuperare | Mijloace bugetare/ proprii |
|  | Înregistrarea dreptului de proprietate | Permanent, anual, începînd cu anul 2018 – pentru implementarecu raportarea anuală în trim. IV | APCAPPASPÎntreprinderile de stat (responsabilitate concomitentă) | Numărul de bunuri noi înregistrate în Registrul bunurilor imobile ale Republicii Moldova | Dări de seamă prezentate de APC şi Î.S.Registrul patrimoniului public al Republicii Moldova  | DescurajareRecuperare | Mijloace bugetare/propriiSurse de finanţare externă disponibileGranturi |
|  | Monitorizarea patrimoniului transmis în locaţiune/arendă în scopul identificării abaterilor de la clauzele contractuale (destinație, preț, termen etc.) | Permanent, anual | APCAPPASPÎntreprinderile de stat şi societățile pe acțiuni cu capital integral sau majoritar de stat(responsabilitate concomitentă) | Numărul de contracte verificate | Dări de seamă prezentate de APC și Întreprinderile de stat;Rapoartele anuale ale Curţii de Conturi | DescurajareRecuperare | Mijloace bugetare/ proprii |
|  | Instruirea cenzorilor/ auditorilor interni în vederea monitorizării patrimoniului public | Trimestrul II 2018 –aprobarea programului de instruire;Trimestrul III 2018 - desfăşurarea instruirilor | MFAcademia de Administrare Publică APP(responsabilitate concomitentă) | Programul de instruiri al auditorilor elaborat. Numărul de instruiri desfăşurate  | Confirmări din partea instituţiilor responsabile – agenda, listele de participanţi, etc. | RecuperareDescurajare | Mijloace bugetare/extrabugetare |
|  | Implementarea soluţiilor de e-administrare a patrimoniului public, inclusiv crearea unui modul electronic pentru plasarea şi accesarea datelor în regim online | Permanent, începînd cu trimestrul IV anul 2018 | APPCentrul de e-Guvernare;Guvernul(responsabilitate concomitentă) | Platforma electronică de evidență și monitorizare a patrimoniului publicModul elaborat | Pagina oficială APP |  DescurajareTransparenţă | Surse bugetare/surse de finanţare externă disponibile,Granturi |

***Prioritatea 2. Asigurarea transparenţei în procesul de înstrăinare și administrare a patrimoniului public***

| **Nr.** | **Acţiunea** | **Termenul de realizare** | **Instituţia responsabilă** | **Indicator de progres** | **Sursa de verificare** | **Obiectiv corelativ** | **Sursa de finanţare** |
| --- | --- | --- | --- | --- | --- | --- | --- |
|  | Publicarea în format deschis (cu posibila reutilizare a datelor) a Registrului patrimoniului public, inclusiv a datelor privind gestionarea acestuia (cine îl gestionează, condițiile și termenul, profit sau pierdere) | Permanent, cu raportarea în trimestrul III anul 2018  | APP | Modificarea HG nr.675/Numărul de seturi de date plasate | Pagina oficială APP; Numărul de accesări la datele plasate |  DescurajareTransparenţă | Surse de finanţare externă disponibileGranturi |
|  | Instruirea persoanelor din cadrul APC, întreprinderilor de stat şi societăţilor pe acţiuni cu capital integral sau majoritar de stat implicate în gestionarea patrimoniului public | Trimestrul II anul 2018 – trimestrul IV anul 2020 |  MEIAPPAcademia de Administrare Publică (responsabilitate concomitentă) | Numărul cursurilor de instruire desfăşurate.Numărul persoanelor instruite | Confirmări din partea instituţiilor responsabile – agenda, listele de participanţi, etc. |  EducareTransparenţă | Mijloace bugetare/extrabugetare |

***Prioritatea 3. Remedierea lacunelor și inconsistențelor actelor normative***

| **Nr.** | **Acţiunea** | **Termenul de realizare** | **Instituţia responsabilă** | **Indicator de progres** | **Sursa de verificare** | **Obiectiv corelativ** | **Sursa de finanţare** |
| --- | --- | --- | --- | --- | --- | --- | --- |
|  | Actualizarea și perfecționarea bazei normative privind gestionarea patrimoniului public | Permanent cu verificare trimestrială | MEIAPP(responsabilitate comună) | Numărul de acte normative elaborate și/sau aprobate (actualizate) | MOPagina oficială MEI | ProtecțieDescurajare | Mijloace bugetare |
|  | Adoptarea şi implementarea Legii privind delimitarea proprietății publice | Trimestrul II anul 2018 | MEIAPP(responsabilitate comună) | Numărul actelor normative elaborate și / sau aprobate (actualizate) | MOPagina oficială MEI | ProtecțieDescurajare | Mijloace bugetare |
|  | Adoptarea şi implementarea Legii cu privire la întreprinderile de stat | Trimestrul IV anul 2018 | MEIAPP(responsabilitate comună) | Numărul actelor normative elaborate și / sau aprobate (actualizate) | MOPagina oficială MEI | ProtecțieDescurajare | Mijloace bugetare |

***Prioritatea 4. Lichidarea fenomenului abuzului de putere și depășire a atribuțiilor de serviciu***

| **Nr.** | **Acţiunea** | **Termenul de realizare** | **Instituţia responsabilă** | **Indicator de progres** | **Sursa de verificare** | **Obiectiv corelativ** | **Sursa de finanţare** |
| --- | --- | --- | --- | --- | --- | --- | --- |
| 1. | Instruirea angajaților din cadrul APC, întreprinderile de stat şi societăţile pe acţiuni cu capital integral sau majoritar de stat cu privire la regimul de prevenire a conflictelor de interese  | Permanent  | MEICNAAPPAcademia de Administrare Publică(responsabilitate concomitentă) | Numărul cursurilor de instruire desfăşurate.Numărul persoanelor instruite.Numărul solicitărilor de instruire transmise către CNA | Confirmări din partea instituțiilor responsabile | Educație Etică | Mijloace bugetare/extrabugetare |
| 2. | Desemnarea unei persoane/unități responsabile de asigurarea integrității profesionale și instituționale din cadrul APC, Î.S. şi S.A. cu cota majoritară de stat  | Trimestrul II 2018 | MEIAPCÎSSA cu capital integral sau majoritar de stat APP(responsabilitate concomitentă) | Ordinul de desemnare aPersoanei/unității responsabile | Confirmări din partea instituțiilor responsabile;Registrul de evidenta a cadourilor; Registrul de evidență a declaraţiilor privind conflicte de interese;Registrul de evidență a cazurilor de influență necorespunzătoare | EticăTransparență | Mijloace bugetare |
| 3. | Instruirea funcționarilor din sector cu privire la instituția avertizorilor de integritate | Permanent începînd cu trimestrul II 2018 | CNAAcademia Administrare Publică(responsabilitate concomitentă) | Numărul de instruiri desfăşurate;Numărul persoanelor instruite;Numărul solicitărilor de instruire transmise către CNA | Confirmări din partea instituţiilor responsabile – agenda, numărul de persoane instruite | Transparență | Mijloace bugetare/extrabugetare |
| 4. | Organizarea de consultări şi dezbateri periodice cu reprezentanţii întreprinderilor de stat pentru a disemina bunele practici de integritate în domeniul gestiunii patrimoniului public şi prevenirea fenomenului de pantuflaj  | PermanentRaportare anuală | MEIAPPCNA(responsabilitate concomitentă) | Agenda evenimentelor, anunţuri, rapoarte publicate | Pagina oficială MEI,Pagina oficială APP |  Transparenţă,Educaţie  | Mijloace bugetare/extrabugetare |

***Prioritatea 5. Perfecționarea managementului întreprinderilor de stat și a patrimoniului lor***

| **Nr.** | **Acţiunea** | **Termenul de realizare** | **Instituţia responsabilă** | **Indicator de progres** | **Sursa de verificare** | **Obiectiv corelativ** | **Sursa de finanţare** |
| --- | --- | --- | --- | --- | --- | --- | --- |
| 1.  | Monitorizarea elaborării şi implementării măsurilor prevăzute în registrele riscurilor de corupţie şi/sau în planurile de integritate pentru întreprinderile de stat şi societăţile pe acţiuni cu capital integral sau majoritar de stat  | Începînd cu trimestrul I anul 2019 – permanent, cu verificarea anuală a indicatorilor de progres | CNA; MEI; APP(responsabilitate comună) | Registrele riscurilor de corupţie şi/sau planurile de integritate aprobate. Rapoartele privind implementarea măsurilor prevăzute în registrele riscurilor şi/sau în planurile de integritate, publicate pe paginile oficiale ale entităților  | Paginile oficiale ale instituţiilor responsabile |  EticăDescurajare | Mijloace bugetare |
| 2.  | Evaluarea conformității cadrului legal privind activitatea întreprinderilor de stat şi societăţilor pe acţiuni cu cota integrală sau majoritară de stat,pentru înlăturarea vulnerabilităţilor la corupţie  | Trimestrul III anul 2018 – pentru elaborare; | MEI; APP;CNA(responsabilitate comună) | Raport privind neconformităţilor identificate și înlăturate  | Pagina oficială a MEI | Descurajare Etică Transparență  | Mijloace bugetare |
| 3. | Efectuarea auditului de performanţă şi a inspecțiilor financiare la întreprinderile de stat şi societăţile pe acţiuni cu cota integrală sau majoritară de stat | Permanent, cu verificarea anuală  | APPCC(responsabilitate comună) | Numărul de controale ale CC şi rezultatele lor.Rapoarte CC publicate pe pagina web.Numărul recomandărilor implementate.Alte rapoarte de audit efectuate şi publicate. | Pagina oficială a CC |  Descurajare Transparenţă | Mijloace bugetare |
| 4.  | Monitorizarea comercializării/casării activelor neutilizate ale întreprinderilor de stat și societăților pe acțiuni cu capital integral sau majoritar de stat  | Trimestrul III anul 2018 | MEIAPP(responsabilitate comună) | Numărul de acorduri /refuzuri pentru comercializarea/casarea mijloacelor fixe | Registrul autorizaţiilor pentru comercializarea/casarea mijloacelor fixe | DescurajareProtecție Transparenţă | Mijloace bugetare |
| 5. | Elaborarea criteriilor de integritate pentru părțile contractante la transmiterea patrimoniului public în gestiune economică  | Trimestrul IV anul 2018 | MEIAPPCNA(responsabilitate comună) | Reguli de integritate pentru transmiterea patrimoniului public în gestiune economică elaborate, adoptate și incluse în manuale operaționale | Monitorul Oficial al RM | DescurajareEtică | Mijloace bugetare |

**IV. Monitorizarea şi raportarea sectorială/la nivel local**

Autoritatea principală responsabilă de administrarea şi deetatizarea proprietăţii publice este Ministerul Economiei şi Infrastructurii. Acesta de comun cu Agenţia Proprietății Publice, vor colecta informația privind implementarea acțiunilor din plan de la APC și de la întreprinderile de stat şi societățile pe acțiuni cu capital integral sau majoritar de stat și vor raporta trimestrial progresul comun privind implementarea acţiunilor şi indicatorilor stabiliți în Plan către Secretariatul Grupurilor de Monitorizare din cadrul CNA.

**LISTA DE ABREVIERI UTILIZATE ÎN PLANUL DE ACŢIUNE**

|  |  |
| --- | --- |
| **APP** | Agenţia Proprietăţii Publice |
| **APC** | Autorităţi publice centrale |
| **APL** | Autorităţi publice locale |
| **CNA** | Centrul Naţional Anticorupţie |
| **MEI** | Ministerul Economiei şi Infrastructurii |
| **MF** | Ministerul Finanţelor |
| **ANI** | Autoritatea Naţională de Integritate |
| **CS** | Cancelaria de Stat |
| **ASP** | Agenţia Servicii Publice |
| **CC** | Curtea de Conturi |